Anno Domini millesimo ducentesimo quinquagesimo acta sunt haec apud Cistercium tempore Capituli generalis.  1  Lectioni Martyrologii qualiter in Exaltatione Sanctae Crucis addatur in fine : et Octava Nativitatis gloriosae Virginis Mariae. Dominica infra octavam, in primo nocturno antiphonae : *Comedi favum ; Anima mea ; Talis est dilectus.* In secundo nocturno antiphonae : *Descendi ; Ortus conclusus ; Beata progenies.*  2  Quoniam quibusdam dubium videbatur quando festum beati Benedicti transponitur, quo die ipsius Regula inchoari deberet, sic interpretatur Capitulum generale quod ipsa die, quando festum eius agitur ipsa Regula inchoetur.  3  Petitio abbatis Claraevallis de commemoratione facienda de beato Malachia in domo propria, exauditur.  4  Petitio abbatis de Ripatorio super facienda commemoratione in domo sua sociorum beati Mauritii, quorum corpora in abbatia sua habentur, exauditur.  5  Petitio abbatis de Pratea de commemoratione facienda sanctorum martyrum Faustae et Eustachii singulis diebus in domo sua tantum, in qua ipsorum sanctorum corpora requiescunt, exauditur.  6  Ut laudabilis Ordinis simplicitas observetur et paupertatis honestas sicut decet praeferatur, inhibetur tam abbatibus quam aliis personis Ordinis ne de cetero secum portare attentent cifos argenteos, coclearia seu quaelibet vasa argentea vel aurea, ut eis comedendo sive bibendo, utantur.  7  Conceditur illustri regi Allemaniae quod habeat secum unum conversum de Ordine, honestis rebus deputandum.  8  Petitio domini regis Poloniae de habendo unum monachum de Ordine ad dandum consilium et auxilium abbatiae monialium quam ipse *construxit,* exauditur.  9  Pro magno favore et gratia abbatis et domus Claraevallis conceditur auctoritate Capituli generalis ut provisor Studii Parisiensis in omnibus abbatiis Ordinis ad quas venerit, stet in choro abbatis immediate post abbatem nisi fuerit ibi aliqua reverenda persona quae prius abbatizaverit, cui concessum fuerit ubique esse post abbatem.  10  Petitio domini Didatilupi de habendis quibusdam conversis de abbatiis Ordinis, a Pampilonia usque Burgis, exauditur, ita tamen quod honestis officiis occupentur.  11  Petitio venerabilis patris archiepiscopi Collocensis, cancellarii domini regis Ungariae, de una missa pro defunctis post eius obitum danda a singulis sacerdotibus per universum Ordinem, exauditur.  12  Petitio venerabilis patris Stringonensis de prima missa post eius obitum pro defunctis danda a singulis sacerdotibus Ordinis nostri, exauditur.  13  Petitio abbatis de Longovillari de faciendo anniversario in domo sua solemniter in conventu pro beatae memoriae Stephano quondam rege Angliae fundatore domus suae, exauditur.  14  Petitio abbatis de Faudis de faciendo anniversario fundatoris domus suae in domo propria, exauditur.  15  Petitio domini Mathei de Monte mirabili de plenario servitio post eius obitum faciendo per universum Ordinem exauditur, et de duobus conversis honestis et religiosis de Ordine secum habendis, ita tamen quod religioni congruis officiis occupentur, exauditur.  16  Petitio nobilis viri Simonis Montis fortis, comitis Leicestriae, de anniversario bonae memoriae domini Simonis patris sui per Ordinem universum faciendo in crastino die beati Ioannis Baptistae, exauditur.  17  Commissio facta anno praeterito abbati Morimundi quoto anno prior et magister Calatraviae Capitulo generali debebant interesse, cum propter difficultates plurimas negotium ita cito nequeat terminari, iterato committitur eidem Morimundensi in plenaria Ordinis potestate ut consideratis opportunitatibus rerum et circumstantiis aliis ad negotium spectantibus, per se vel per personas ad hoc idoneas prosequatur negotium secundum quod Ordini viderit expedire, et quid inde, etc.  18  Querela plurium abbatum de Hispania contra Calatravenses quod videlicet de animalibus et pecoribus suis pro solo transitu pedagium accipiebant, maxime in magisterio de Alcantara, abbati Morimundi committitur in plenaria Ordinis potestate, ut cum ipsi privilegiis et aliis beneficiis Ordinis gaudeant, compescat eosdem, ne super huiusmodi pedagio vexent de cetero fratres suos.  19  Quoniam burgenses de Eschardeborch decima domini Cistercii collata ad sustentationem Capituli generalis prout debent reddere contradicunt, vult et statuit Capitulum generale ut dominus Cisterciensis procuratorem constituat nomine ipsius Capituli ad totum negotium prosequendum contra burgenses superius nominatos.  20  De statu abbatiae de Resola, quae in tantum collapsa dicitur quod non est spes quod possit abbatia esse committitur domino Cistercii in plenaria Ordinis potestate, ut inde faciat prout secundum Deum et ordinem viderit faciendum, et quid inde, etc.  21  Quia Ordo iam pluribus debitis usurariis obligatur, et quotidie occurrunt ardua negotia peragenda, statuit et ordinat Capitulum generale, ut mille marchae per Ordinem colligantur quarum medietatem colligi faciat abbas Claravallis in generatione sua ; medietatem alterius medietatis videlicet ducentas quinquaginta marchas faciat colligi abbas Morimundi in linea sua ; residuas ducentas quinquaginta marchas, Cisterciensis, Firmitatis et Pontiniacensis inter se distribuant colligendas prout viderint expedire ; et hoc fiat usque ad proximum venturum Capitulum generale.  22  Quoniam querela ascendit ad aures Capituli generalis de abbatibus de Morimundo in Lombardia et de Quassali vatone qui in visitatione Caraevallis properantur processerunt significando Capitulo generali quod abbatem invenerunt innocentem, et scribendo in contrarium potestati Mediolanensi, per quod abbas eius indignationem incurrit, committitur abbati de Roseriis qui veritate diligentius inquisita, per se vel per personas idoneas corrigat in plenaria Ordinis potestate quod viderit corrigendum, et quid inde, etc. Scribatur etiam archiepiscopo Mediolanensi ex parte Capituli generalis, ut dignetur interponere partes suas ad sedandam commotionem potestatis praedictae, et ad reducendum abbatem in ipsius gratiam et amorem.  23  Auctoritate Capituli generalis districtius inhibetur ne dominae nobiles quae intrant abbatias nostri Ordinis auctoritate privilegiorum sibi a domino Papa concessorum, permittantur ibidem ad portam aliquatenus pernoctare vel comedere carnes infra abbatiam.  24  Quoniam quidem Ordinis nostri monachi et conversi minus in hac parte considerati Capitulum generale sollicitaverunt multipliciter contra formam Ordinis hactenus observatam de plenario servitio post eorum obitum per totum Ordinem faciendo, districtius inhibetur auctoritate Capituli generalis ne quis de cetero monachus aut conversus per se vel per alium tale quid audeat attentare, praesertim cum abbates Ordinis tam maiores quam minores statutis communibus Ordinis beneficiis sint contenti, et beneficia Ordinis sint communia universis ; qui contravenerint, petito frustretur et a Capitulo generali graviter puniatur.  25  Quoniam multi abbates petierunt et petunt anniversaria fieri in domibus propriis pro fundatoribus suis, ita intelligit Capitulum generale quod numquam missa celebretur in conventu, nisi expresse hoc sit eis indultum a Capitulo generali.  26  Scribatur domino episcopo Metensi a Capitulo generali per verba honesta et inductiva ut abbates, quibus iniuriatur de salinatione sua, permittat gaudere pacifice suo iure ; de Morimundo vero et Trium Fontium abbatibus committit Capitulum generale ut si dicti abbates velint coniunctim contra dictum episcopum persequi ius suum possint eumdem compellere, si opus fuerit ad contribuendum in expensis unumquemque secundum ratam suae portionis, et quid inde, etc.  27  De Orchiis et de Marqueta monialium abbatiis conceditur a Capitulo generali ad petitionem dominae comitissae Flandriae ut conversi dictarum abbatiarum, cum ad domos Ordinis nostri venerint, recipiantur in omnibus sicut nostri conversi recipi consueverunt, dummodo dicti conversi in habitu et tonsura et aliis conversis Ordinis nostri se conforment.  28  Tribus abbatibus in Anglia deputatis ad convocandos abbates illius regionis pro negotiis Ordinis procurandis adduntur de Fontibus et de Belloloco regis abbates auctoritate Capituli generalis.  29  Domino abbati Sancti Vedasti Attrebatensis iam defuncto, cui concessa fuit una missa pro defunctis post eius obitum a singulis sacerdotibus per Ordinem universum, persolvatur.  30  Ad petitionem nobilis dominae Isabellae de Credone conceditur a Capitulo generali ut fiat anniversarium domini Mauritii quondam mariti sui, in abbatia in qua corpus eius est sepultum.  31  Inspectio loci ad quem petit transferri abbatiam suam [abbas] de Peroello, committitur de Tillieto et de Sancto Andrea abbatibus ut ad locum, etc., et quid inde, etc.  32  De Aurora et de Altaripa abbates quibus commissa fuit inspectio et incorporatio abbatiae monialium Fontis Sanctae Mariae et ipsam incorporaverunt contra statuta Capituli generalis, licet de iure Ordinis deberent deponi, parcitur tamen eis ad praesens propter religionem et bonum nomen ipsorum et administrationis suae utilitatem, ita tamen quod per annum sint extra stallum abbatis et omni sexta feria in pane et aqua usque ad sequens Capitulum generale, nisi grandis solemnitas vel evidens infirmitas aliquam exegerit dispensationem. Dicta vero abbatia Fontis Sanctae Mariae non visitetur ab Ordine nisi de licentia Capituli generalis. Prior etiam de Aurora qui, culpis suis exigentibus, ab abbate suo depositus fuerat ab officio prioratus, et propter minas et terrores cuiusdam principis in gradum pristinum fuerat restitutus, deponitur in instanti, ita quod ad domum aliam emittatur in continenti, auctoritate Capituli generalis.  33  Inspectio domus monialium de Unestant Constantiensis dioecesis pro qua incorporanda Ordini scribit dominus Papa Capitulo generali, de Maris Stella et de Lucella abbatibus committitur ut ad locum, etc., et quid inde, etc. Abbas de Lucella hoc collegae suo denuntiet.  34  Inspectio domus monialium de Throno Sanctae Mariae pro qua incorporanda scribit dominus Papa Capitulo generali, de Loco Sanctae Mariae et de Helgene abbatibus committitur in plenaria Ordinis potestate ut ad locum, etc., et quid inde, etc.  35  Inspectio loci in quo E. et R. milites dicti de Chichele petunt aedificare abbatiam monachorum committitur de Walremrith et de Sichem abbatibus ut ad locum, etc., et quid inde, etc. Abbas de Welquederode hoc eis denuntiet.  36  Inspectio abbatiae monachorum Sancti Iohannis Baptistae super Crisim quae anno praeterito commissa fuit de Scips et de Ludumor abbatibus, iterato committitur abbati Morimundensi in plenaria Ordinis potestate qui ad dictum locum per se vel per idoneas personas accedent, pensatis omnibus, etc., et sit filia de Copernint, et quid inde, etc.  37  Inspectio abbatiae monialium Sanctae Mariae Novae Mutenensis dioecesis quam petit incorporari Ordini venerabilis pater episcopus Sabinensis, de Locedio et de Fontevivo abbatibus committitur in plenaria Ordinis potestate qui ad locum, etc. Abbas de Locedio hoc collegae suo denuntiet.  38  Inspectio loci ad quem petit transferri abbatiam suam abbas Sancti Bernardi, de Villari et de Alna abbatibus committitur qui ad locum, etc., et quid inde, etc.  39  Inspectio loci ad quem petit transferri abbatiam suam abbas de Portu Sanctae Mariae, de Luca et de Scola Dei abbatibus committitur qui ad locum, etc. Abbas Scolae Dei hoc collegae suo denuntiet.  40  Inspectio abbatiae monialium de Claustro Trebniciensis quam petit Ordini incorporari nobilis vir dux Poloniae, de Andreo et de Lubes abbatibus in plenaria Ordinis potestate committitur qui ad locum, etc., et quid inde, etc. Abbas Morimundi hoc eis per se vel per alios denuntiet.  41  Inspectio abbatiae monialium de Arlons quam petit incorporari nobilis domina comitissa Luceburgensis et Rupenensis, de Claustro et de Aureavalle abbatibus committitur qui ad locum, etc., et quid inde, etc.  42  Inspectio abbatiae monialium monasterii de Murbec Misiensis dioecesis pro qua incorporanda Ordini nostro scribit dominus Papa Capitulo generali, de Boch et de Dendreloch abbatibus committitur in plenaria Ordinis potestate qui ad locum, etc., et sit filia de Boch et quid inde, etc.  43  Inspectio abbatiae monialium de Maraht in Anglia quam petit incorporari Ordini nobilis comitissa de Arondel, de Savalleia et de Bello loco abbatibus committitur qui ad locum, etc. et quid inde, etc. Abbas de Savalleia hoc collegae suo denuntiet.  44  Inspectio abbatiae monialium de Porta Coeli pro qua incorporanda Ordini scripsit dominus Coloniensis episcopus Capitulo generali, de Valle Sancti Petri et de Loco Sanctae Mariae abbatibus committitur in plenaria Ordinis potestate qui ad locum, et quid inde, etc.  45  Querela monachorum Cistercii qui ibant in Hungariam, qui fuerunt a praedonibus spoliati, divulgante in partibus illis, ut dicitur, cellerario de Scedula quod deferrent pecuniam domino Papae, et de aliis iniuriis sibi illatis a priore et vestiario dictae domus, de Sancta Cruce et de Rune abbatibus committitur in plenaria Ordinis potestate, qui ad dictum locum accedentes particulariter inquirant super hoc diligentius rei veritatem et si quos invenerint in hoc culpabiles puniant ipsos auctoritate Capituli generalis, secundum quod viderint expedire, ita quod ceteri a casu consimili arceantur, et quid inde, etc. Abbas de Rune hoc suo collegae denuntiet.  46  Querela abbatum de Locedio, de Colomba et de Caravalle contra abbatem de Cherreto, de Ponte et de Fonte vivo abbatibus committitur in plenaria Ordinis potestate, etc., et quid inde, etc.  47  Querela abbatis Caraevallis contra abbatem Aquaefrigidae, de Locedio et de Ponte abbatibus committitur in plenaria Ordinis potestate, etc., et quid inde, etc.  48  Querela abbatis Vallis Sanctae Mariae contra abbatissam et moniales Beatae Mariae Regalis de Pontisara, de Pruliaco et de Caroliloco abbatibus committitur in plenaria Ordinis potestate etc., et quid inde, etc.  49  Querela abbatis de Baugeziaco contra abbatem Fontis Danielis, de Eleemosyna et de Claromonte abbatibus committitur in plenaria Ordinis potestate, et quid inde, etc.  50  Querela abbatis de Hylda contra abbatem et conventum de Dargonde, de Domeran, de Sora et de Hersnaldo abbatibus committitur in plenaria Ordinis potestate, etc., et quid inde, etc.  51  De Scala Dei et de Sancto Salvatore abbatibus subdelegatis a iudicibus datis a Capitulo generali totam causam in querela quam habet abbas de Verola contra abbatem de Pirantio, tertius adiungitur abbas Sancti Prudentii auctoritate Capituli generalis.  52  Querela abbatis Quaniqueronde contra abbatem de Gratia Dei in Anglia, de Brueria, de Marg[an] et de Bildenaus abbatibus committitur, etc., et quid inde, etc.  53  Querela Henrici militis de Mospet contra abbatem de Loco Sanctae Mariae, de Eurabach et de *Alnebroch* abbatibus committitur, etc., et quid inde, etc.  54  Querela abbatis de Comba contra abbatem de Pipuella committitur de Rama, de Rupe et de Sibitona abbatibus, etc., et quid inde, etc.  55  Ex querela venerabilis patris domini abbatis Cistercii intellexit Capitulum generale quod cum abbatia monialium de Collungiis filia Cistercii specialis, vacaret, ne diu sine abbatissa et gubernatrice persisteret, venerabiles de Buxeria et de Theoloco abbates ad eamdem abbatiam direxerunt ut et sigillum requirerent et de persona idonea in abbatissam auctoritate ipsius providerent eidem. Sed priorissa reddere sigillum recusavit, et tam ipsa quam totus conventus de reddendo sigillo et de electione in eadem domo facienda mandatis praedictorum abbatum parere penitus recusarunt ; ipsi vero tamquam viri discreti post plurima salutis monita et expectationem diutinam supradictam priorissam et alias in rebellione sua et contumacia persistentes, auctoritate supradicti patris excommunicationis vinculo innodarunt, qui in omnibus supradictis eis vices suas commiserat ; supradicta vero priorissa et conventus timore Dei postposito processu temporis quamdam monialem eiusdem domus in locum abbatissae intruserunt, non requisito assensu ipsius contra Chartam Charitatis et Ordinis instituta. Et quia ipsa intrusa post admonitionem ei et conventui factam iterato per supradictum abbatem Theoloci auctoritate patris iam dicti a sua malicia resipiscere recusavit, et cum crescente malicia et contumacia crescere debeat et poena, saepe dictus pater in visitatione Cistercii solemniter eamdem intrusam cum omnibus personis quae ei darent consilium, auxilium vel favorem, excommunicavit, et similem excommunicationis sententiam in praedictas personas protulit nuper in nostro Capitulo generali. Attendens igitur generale Capitulum tantam malitiam et contumaciam personarum earumdem, ne tale flagitium trahi possit a posteris in exemplum, supra dictas sententias rite prolatas approbat et confirmat, saepe dictam intrusam et omnes personas eidem in sua malitia adherentes abbatiae de Collungiis privat omnibus beneficiis Ordinis, videlicet orationum suffragiis et omnium privilegiorum usu et fructu, dans districte in mandatis abbatibus de Theoloco et de Aceio ut haec omnia in recessu suo denuntiet intrusae et ceteris personis supradictis.  56  Abbas Novi monasterii qui non denuntiavit abbati de Cupro quod ageret poenitentiam sibi a Capitulo generali inflictam, poenam agat in Usibus constitutam. Abbas de Candia hoc ei denuntiet.  57  Sententia anno praeterito lata contra illam quae se gerit pro abbatissa de Sancta Colomba et complices eius utriusque sexus qui miserabili modo in sua rebellione iam pluribus annis perduraverunt, in omnibus et per omnia observetur, cum ea solemnitate quae anno praeterito fuit observata.  58  Abbas de Lucha cui iniuncta fuit poenitentia anno praeterito a Capitulo generali ut poenitentiam culpae levioris perageret, tribus diebus erit in pane et aqua et viginti diebus extra stallum abbatis pro eo quod pergamenum vacuum sigillavit nec quid inde fecerit renuntiavit Capitulo generali, poenitentiam peragat in Usibus constitutam, et nihilominus poenitentiam supradictam facere non omittat. Abbas de Portu Sanctae Mariae hoc ei denuntiet.  59  Abbas Maceriarum qui ultra summam in Usibus constitutam pecuniam commodavit, tribus diebus peragat poenitentiam culpae levioris uno eorum in pane et aqua, et quid inde, etc.  60  Abbas Aquae bellae qui decem libras Valentinorum quas domina de Montilia legaverat Capitulo generali hoc anno deferre debuit et non detulit, nec misit infirmitate detentus, ut dicitur, anno sequenti deferre vel mittere generali Capitulo non omittat. Abbas Fontisfrigidi hoc ei denuntiet.  61  Abbas de Bonigart qui culpis suis exigentibus depositus fuit per inquisitores missos a Capitulo generali, causa depositionis eius nuntiata est approbata, et post modum absque eiusdem Capituli licentia promotus est in abbatem deponitur, in instanti.  62  Scribatur ex parte Capituli generalis praeposito de Ramerii ut octo libras turonenses quam reddere tenebatur singulis annis Capitulo generali pro abbatibus venientibus ad Capitulum generale reddat abbati de Bullencuria ; quod si facere noluerit dictus abbas, auctoritate Capituli generalis constituitur procurator ad petendum et repetendum dictum annuum reditum, et quid inde fecerit dictus abbas renuntiet Capitulo generali. 